ኣፍሪቃ መድሃኒት ኮቪድ 19 ከይተፍሪ ሽርሕታት ተኣሊሙ ፕረዚደንት ማዳጋስካር ኣንድሪ ራጆሊና ነቲ ሃገሩ ተፍርዮ ዘላ መድሃኒት ኮቪድ 19 ስሚ ክውስኾሉ ብውድብ ጥዕና ዓለም ዘይተኣደነ ሰልዲ ተዋሂብዎ ካብ ዝብል 'ናይ ሓሶት' ዜና ክንጅምር። እዚ ዜና እዚ ኣብ ማሕበራዊ ሚድያ ብብዝሒ ካብ ዝተነበበን ሰብ ብብዘሒ ካብ ዝተቐባበለሉን ጽሑፍ እዩ፡ ኣብቲ ጽሑፍ ውድብ ጥዕና ዓለም ሃገራት ኣፍሪቃ ኣብ ነብሰን ተሞርኲሰን መድሃኒት ኮቪድ 19 ከማዕብላ ኣይደልየን'ዩ ዝብል'ውን ተወሲኽዎ ኣሎ። እዚ ጽሑፍ እዚ ኣብ 23 ሚያዝያ ኣብ ኣንጎላን ዲሞክራስያዊት ሪፓብሊክ ኮንጎን ኮይኑ ካብ ዝጥቀም ተጠቃሚ ፌስቡክ እዩ ብቋንቋ ፈረንሳ ተጻሒፉ ንመጀመርታ ግዜ ወጺኡ። እቲ ጽሑፍ ድሒሩ'ውን ኣብ 14 ግንቦት ኣብ ታንዛንያ እትሕተም ጋዜጣ ኣብ ገጻታ ኣስፊራቶ፡ ኣብታ ኣብ ታንዛንያ ዝተሓተመት ጋዜጣ ድማ ፕረዚደንት ማዳጋስካር ነቲ ውድብ ጥዕና ዓለም ዘቕረበሉ መጠን ሰልዲ ከምዝተቐበለ ምስ ፍራንስ24 ኣብ ዝገብሮ ቃለ መሕተት ምግላጹ ኣብታ ጋዜጣ ሰፊሩ ይርከብ። እዚ ጽሑፍ እዚ'ውን ሰብ ብብዝሒ ክቀባበለሉ ተራእዩ። ፕረዚደንት ማዳጋስካር ኣንድሪ ራጆሊና ምስ ፈረንሳ 24 ኣብ 11 ግንቦት ቃለ መሕተረት ኣካይዱ ነይሩ እዩ እንተኾነ ካብ ውድብ ጥዕና ዓለም ገንዘብ ቀሪብለይ ተቐቢለ ኣይበለን፡ ከም ኣርእስቲ'ውን ኣብቲ ቃለ መሕተት ኣይተላዓለን። ውድብ ጥዕና ዓለም እዚ ዜና ሓሶት ምኳኑ ንቢቢሲ ከረጋግጽ ክኢሉ ኣሎ፡ መንግስቲ ማዳጋስካር'ውን እቲ ኣብ ማሕበራዊ ሚድያ ዝዝርብ ዘሎ ነገር ካብ ሓቂ ዝርሓቀን ጠቐነን ምኳኑ ሓቢሩ። ኤርትራ፡ ስትራተጂ ምክልኻል ለበዳ ኮሮናቫይረስ ኩነታት ኮሮናቫይረስ ኣብ ኤርትራ እንታይ ይመስል?
